KOMISJONI MÄÄRUS (EÜ) nr 868/2007,

23. juuli 2007,

millega registreeritakse kaitstud päritolunimetuste ja kaitstud geograafiliste tähiste registris nimetus „Miel de Galicia” või „Mel de Galicia” (KGT)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 20. märtsi 2006. aasta määrust (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta, (1) eriti artikli 7 lõike 5 kolmandat ja neljandat lõiku,

ning arvestades järgmist:

Saksamaa ja Itaalia esitasid oma vastuväite registreerimisele vastavalt määruse (EÜ) nr 510/2006 artikli 7 lõikele 1. Saksamaa ja Itaalia osutasid oma vastuväites, et määruse (EÜ) nr 510/2006 artiklis 7 ette nähtud tingimused ei ole täidetud, eelkõige ei ole õiguslike nõuete kohaselt esitatud toote ja geograafilise piirkonna vaheline side ning see ei ole vastavuses kaitstud geograafilise tähisega. Lisaks sellele leiab Saksamaa, et spetsifikaadi teatavad üksikasjad on vastuolus nõukogu 20. detsembri 2001. aasta direktiiviga 2001/110/EÜ mee kohta, (3) eelkõige võimalus lisada meele kuivatatud puuvilju, mis Saksamaa arvates on vastuolus kõnealuses direktiivis esitatud nimetusega „mesi”.

Hispaania, Saksamaa ja Itaaliaga peetud konsultatsioonide tulemusel on asjaomase tähise spetsifikaati muudetud. Toote kirjelduse all on kuivatatud puuvilju sisaldav mesi spetsifikaadist välja jäetud. Lisaks sellele on esile toodud side toote ja määratletud geograafilise piirkonna vahel, rõhutades asjaolu, et toode on saavutanud tuntuse eelkõige tänu geograafilise piirkonna looduslikele iseärasustele, mis on taganud tootele omapära, mis võimaldab eristada nimetatud mett muudes geograafilistes piirkondades toodetud meesortidest.

ON VASTU VÕTNUD KÄESOLEVA MÄÄRUSE:

Artikkel 1

Käesoleva määruse lisas esitatud nimetus on registreeritud.

Artikkel 2

Spetsifikaadi põhielemente sisaldav kokkuvõte on esitatud käesoleva määruse II lisas.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

(1) ELT L 93, 31.3.2006, lk 12. Määrust on viimati muudetud määrusega (EÜ) nr 1791/2006 (ELT L 363, 20.12.2006, lk 1).

(2) ELT C 30, 5.2.2005, lk 16 ja ELT C 139, 14.6.2006, lk 21.

(3) EÜT L 10, 12.1.2002, lk 47.

II LISA

KOKKUVÕTE

Nõukogu määrus (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta

„MIEL DE GALICIA” või „MEL DE GALICIA”

EÜ nr: ES/PGI/005/0278/19.02.2003

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1.

Liikmesriigi pädev asutus:

Nimi : Subdirección General de Denominaciones de Calidad, Dirección General de Alimentación, Secretaria General de Alimentación del Ministerio de Agricultura, Pesca y Alimentación, España Aadress : Paseo Infanta Isabel, 128071-Madrid Telefon : (34) 913 47 53 94 Faks : (34) 913 47 54 10 E-post : sgcaproagro@mapya.es

2.

Taotlejate rühm:

Nimi : Mieles Anta, SL Aadress : C/Ermita, 34 Polígono de A Grela-Bens. A Coruña Telefon : — Faks : — E-post :

Nimi : Sociedad Cooperativa «A Quiroga» Aadress : Avenida Doctor Sixto Mauriz, no 43, Fene. A Coruña Telefon : — Faks : — E-post : — Liikmed : tootjad/töötlejad ( X ) muud ( )

3.

Toote liik

Rühm 1.4 Muud loomsed saadused: mesi

4.

Spetsifikaat

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Toote nimetus „Miel de Galicia” või „Mel de Galicia”

4.2. Kirjeldus Kaitstud geograafilise tähise „Miel de Galicia” või „Mel de Galicia” alusel registreeritud toode on selline mesi, millel on kõik spetsifikaadis osutatud omadused ning mille tootmise, töötlemise ja pakendamise puhul on täidetud kõik spetsifikaadis, kvaliteedikäsiraamatus ja kehtivates õigusaktides esitatud nõudmised. See mesi toodetakse teisaldatavate kärjeraamidega tarudes nõrutamise ja vurritamise teel. Mesi võib olla vedel, suhkrustunud või kreemjas. Seda võib pakkuda ka kärgedena.

Vastavalt botaanilisele päritolule liigitatakse mett järgnevalt:

õiemesi (kõikidest kultuuridest),

monokultuurne eukalüptimesi,

monokultuurne kastanimesi,

monokultuurne põldmurakamesi,

monokultuurne kanarbikumesi.

Lisaks mee kvaliteedinõuetes esitatud omadustele peab kaitstud geograafilise tähisega mesi vastama järgmistele omadustele.

Füüsikalis-keemilised omadused

— maksimaalne niiskusesisaldus 18,5 %,

— minimaalne diastaasarv 9 (Schade'i skaala). Vähese ensüümidesisaldusega meesortide puhul peab näitaja nimetatud skaalal olema vähemalt 4, eeldusel et nende hüdroksümetüülfurfuraali sisaldus ei ületada 10 mg kilogrammi kohta,

— maksimaalne hüdroksümetüülfurfuraali sisaldus 28 mg kilogrammi kohta.

Õietolmu omadused

Üldiselt peaks õietolmu kombinatsioon vastama Galicia meesortide iseloomulikule õietolmukombinatsioonile.

Ühelgi juhul ei tohi kombinatsioon taimede Helianthus annuus-Olea europaea-Cistus ladanifer õietolmust ületada 5 % õietolmu kogusisaldusest.

Lisaks sellele peavad kasutatavad õietolmukombinatsioonid olenevalt eespool nimetatud eri õiemee sortide päritolust vastama järgmistele tingimustele:

— õiemesi (kõikidest kultuuridest): peamine osa õietolmust peab olema pärit liikidest Castanea sativa, Eucalyptus sp., Ericaceae, Rubus sp., Rosaceae, Cytisus sp-Ulex sp., Trifolium sp., Lotus sp., Campanula, Centaurea, Quercus sp., Echium sp., Taraxacum sp. ja Brassica sp.;

— monokultuurne mesi: — eukalüptimesi: eukalüpti (Eucaliptus sp.) õietolmu sisaldus peab olema vähemalt 70 %, — kastanimesi: kastani (Castanea sp.) õietolmu sisaldus peab olema vähemalt 70 %, — põldmurakamesi: põldmuraka (Rubus sp.) õietolmu sisaldus peab olema vähemalt 45 %, — kanarbikumesi: kanarbiku (Erica sp.) õietolmu sisaldus peab olema vähemalt 45 %.

Organoleptilised omadused

Üldjuhul peavad värvi, lõhna ja maitse puhul olema meesortides esindatud vastavat päritolu õite organoleptilised omadused. Päritolust sõltuvalt on kõige tüüpilisemad organoleptilised omadused järgmised:

— õiemesi (kõikidest kultuuridest): värvus jääb vahemikku heledast merevaigust tumeda merevaiguni. Mesi on tugeva lille või taimelõhnaga, millel on erinev püsivusaste. Maitse võib olla kergelt hapukas ja kootav;

— monokultuurne eukalüptimesi: merevaigu värvi, eukalüptiõite lõhnaga, kergelt vahase hõnguga. Lõhn on keskmise intensiivsusega ja vähese püsivusega. Maitse magus, kergelt hapukas;

— monokultuurne kastanimesi: tumeda merevaigu värvi, mõnikord punaka tooniga. Lõhn on keskmisest kuni nõrga intensiivsusega ja vähese püsivusega. Mesi on kergelt hapukas ja mõrkjas, mõnikord veidi torkiva maitsega. Üldjuhul on see mesi kergelt kootav;

— monokultuurne põldmurakamesi: merevaigu ja tumeda merevaigu värvi. Tegemist on lõhnava meega, millel on püsiv põldmurakaõie lõhn. Puuviljamaitse, eriliselt magus, intensiivne ning keskmisest kuni tugeva püsivusega;

— monokultuurne kanarbikumesi: tumeda merevaigu värvi, mõnikord punaka tooniga, kergelt mõrkja ja püsiva maitsega, püsiva kanarbikuõie lõhnaga. Lõhn on üldjuhul keskmise või vähese intensiivsusega ja vähese püsivusega.

4.3. Geograafiline piirkond Kaitstud geograafilise tähisega mee „Miel de Galicia” tootmis-, töötlemis- ja pakendamispiirkond hõlmab kogu Galicia autonoomse piirkonna.

4.4. Päritolutõend Kaitstud geograafilise tähisega „Miel de Galicia” saab tähistada sellist mett, mis on saadud kontrolliasutuse hallatavatesse registritesse kantud põllumajandusettevõtjatelt, toodetud vastavalt spetsifikaadis ja kvaliteedikäsiraamatus sätestatud nõuetele ning milles on ühendatud kõik vastavale meele iseloomulikud omadused.

Kontrolliasutus haldab järgmisi registreid:

põllumajandusettevõtjate register, kuhu on kantud need Galicia autonoomses piirkonnas asuvad põllumajandusettevõtjad, kes taotlevad oma tootele nimetust kaitstud geograafilise tähisega mesi „Miel de Galicia”,

meevõtmis-, ladustamis- ja/või pakendamisettevõtjate registrid, kuhu on kantud need Galicia autonoomses piirkonnas asuvad põllumajandusettevõtjad, kelle üheks tegevuseks võib olla kaitstud geograafilise tähisega mee töötlemine.

Kõiki füüsilisi ja juriidilisi isikuid, kes on neisse registritesse kantud vara omanikud, samuti ka põllumajandusettevõtjaid, seadmeid ja tooteid jälgib ja kontrollib kontrolliasutus, et teha kindlaks, kas kaitstud geograafilise tähisega mesi „Miel de Galicia” vastab spetsifikaadi ja muude kohaldatavate erisätete nõuetele.

Igal majandusaastal kontrollib kontrolliasutus iga töötlemis-, ladustamis- ja/või pakendamisettevõtjate registrisse kantud põllumajandusettevõtja poolt turule toodud kaitstud geograafilise tähisega mee koguseid, et teha kindlaks, kas see vastab mee hulgale, mis on toodetud põllumajandusettevõtjate registrisse kantud mesinike poolt või neilt või muudelt registrisse kantud ettevõtjatelt ostetud.

Kontroll põhineb ettevõtete ja rajatiste inspektsioonil, dokumentide läbivaatamisel ning tooraine ja lõpptoote analüüsil.

Nagu juba märgitud peab nii tootmine kui ka järgnevad meevõtu-, ladustamis- ja pakendamisoperatsioonid toimuma määratletud geograafilises piirkonnas.

Pakendamine piirkonnas, mis vastab tavapärasele tootmispiirkonnale, tuleneb vajadusest säilitada Galicia mee eripäraseid omadusi ja kvaliteeti, nii nagu aitab säilitada toote kvaliteeti pädeva kontrolliasutuse poolt teostatav transpordi-, ladustamis- ja pakendamiskontroll.

Pakendamiseks tuleb kasutada ainult neid anumaid, mille omadused vastavad spetsifikaadi nõuetele ning pakendamine peab toimuma üksnes sellistes rajatistest, kus pakendatakse eranditult kaitstud geograafilise tähise registritesse kantud põllumajandusettevõtjatelt pärinevat mett ja kus pakendite märgistamine toimub kontrolliasutuse järelvalve all, säilitamaks toote kvaliteeti ja garanteerimaks selle jälgitavust.

Sertifitseerimisprotsess viiakse läbi homogeensete partiide alusel ning see põhineb kontrolliasutuse korraldatud pidevatel analüütilistel ja organoleptilistel uuringutel ja kontrollimistel. Kontrolli- ja sertifitseerimisasutus otsustab esitatud tehniliste ettekannete alusel, kas tunnistada kontrollitud meepartii kõlblikuks või sobimatuks või see ajutiselt ladustada.

Juhul, kui täheldatakse mõnd kõrvalekallet mee kvaliteedist või kui tootmisel, töötlemisel või pakendamisel ei täideta kaitstud geograafilist tähist käsitleva määruse ettekirjutusi või muid kehtivaid õigusakte, ei anna kontrolliasutus meele sertifikaati, mistõttu kaotatakse õigus kasutada kaitstud geograafilist tähist.

4.5. Tootmismeetod Mesilasmajandid peavad püüdma toota kõrgeima kvaliteediga geograafilise tähise alusel registreeritud mett. Mitte mingil juhul ei tohi mesilaid mee kogumise ajal keemiliselt töödelda ja samuti ei tohi sel ajal mesilasi sööta.

Kärgede tühjendamine mesilastest toimub eelistatavalt traditsiooniliste meetodite, nagu mesilaste väljaajamise või õhu kasutamise teel, ilma suitsutamisega liialdamiseta. Keemiliste repellentide kasutamine on keelatud.

Mett võib koguda vurritamise või nõrutamise teel, pressimine on keelatud.

Mee kogumise juures tuleb erilist tähelepanu pöörata puhtusele ja hügieenile ja see tuleb läbi viia suletud, puhtas ja selliseks tööks ettenähtud kohas. Mee kogumisele peab eelnema nädalane ruumi kuivatamisperiood, mille jooksul saavutatakse õhukuivatite või ventilatsiooni abil vähem kui 60 % niiskustase.

Kärgede tühjendamise meetodid ei tohi mingil juhul kahjustada mee kvaliteedinäitajaid. Lahtikaanetusnoad on puhtad, kuivad ja mitte üle 40 °C kuumad.

Kui mesi on kogutud ja läbinud kahekordse filtreerimisprotsessi, toimub dekanteerimisprotsess ning enne ladustamist ja pakendamist puhastatakse mesi vahust.

Mee kogumine ja transport toimub hügieenilistes tingimustes, kasutades toiduainetele mõeldud anumaid, mis on kvaliteedieeskirja ja kehtivate õigusaktidega lubatud ning tagavad seega toote kvaliteedi.

Mee pakendamine toimub kontrolliasutuse vastavasse registrisse kantud rajatistes. Otsetarbimiseks ettenähtud mee pakendamiseks mõeldud anumate mahutavuseks määratakse 500 g ja 1 000 g.

Anumad tuleb sulgeda hermeetiliselt, et ei tekiks naturaalsete aroomide kadu ega ümbritsevate aroomide, niiskuse vms juurdepääsu, mis võiksid toote omadusi muuta.

4.6. Seos piirkonnaga

Ajalugu

Mesindus oli Galicias enim levinud enne suhkru kasutusele võtmist. Mett peeti tema magusa maitse ja mõningate raviomaduste tõttu väärtuslikuks toiduaineks. Catastro de Ensenada andmetel oli aastatel 1752–1753 Galicias 366 339 traditsionaalset taru (trobos või cortizos), mis on mitmes kohas tänaseni säilinud. See asjaolu on tõenduseks, et mesindus on olnud Galicias oluline juba ammustest aegadest alates ja see kajastub sageli ka Galicia kohanimedes.

Paljudel mägialadel, eelkõige Ancarese ja Caureli mäeahelike idanõlvadel ja Suido mäeahelikus, võib tänapäevalgi näha vanadest aegadest pärinevaid ehitisi (cortín, albar, abellariza, albiza või albariza), mis on mõnel juhul ka praegu kasutusel. Need on katuseta ovaalse, ringja, harvem ka neljakandilise kujuga kõrgete müüridega ümbritsetud ehitised, mille püstitamise eesmärgiks oli kaitsta tarusid ning takistada loomade (eelkõige karude) sissepääsu.

Esimene mesindusalane väljaanne Galicias kuulub ilmselt D. Ramón Pimental Méndezile, kelle 1893. aastal avaldatud „Mesinduse käsiraamat” oli kirjutatud eelkõige Galicia mesinikele.

1880. aastal seadis Argozoni (Chantada, Lugo) preester Benigno Ledo sisse esimese teisaldatavate raamidega taru ja mõne aasta pärast ehitas ta esimese perede paljundamiseks ja mesilasemade kasvatamiseks mõeldud taru, nimetades selle kasvandustaruks. Tema tähtsusest nii Galicia kui kogu Hispaania mesinduse ajaloos annab tunnistust ka asjaolu, et Roma Fábrega nimetab „mesilaspreester” Benigno Ledot oma mesinduse alases raamatus esimeseks hispaanlaseks, kes kasutas teisaldatavate raamidega tarusid.

Galicia mett on kirjeldatud ka Hispaania põllumajandus-, kalandus- ja toiduaineteministeeriumi poolt 1996. aastal avaldatud Hispaania traditsiooniliste toodete ülevaates (lk 174–175). Sügiseste pidustuste aegu on see toode üks kuulsamaid kaubandusartikleid.

Aastal 1988 viis Hispaania põllumajandus-, kalandus- ja toiduaineteministeerium läbi uuringu Hispaania meekaubanduse kohta. Sellest ilmneb, et Loode-Hispaanias (Galicia) tarbitakse mett rohkem kui muudes Hispaania piirkondades ning peale selle on mesi selles piirkonnas kõrgema hinnaga. Galicia tarbija on juba ammustest aegadest lugu pidanud kohalikku päritolu meest, mis väljendub ka selle suuremas turuväärtuses.

Looduslikud tingimused

Pürenee poolsaare loodeosas asuv Galicia on üks iidsemaid Hispaania haldusüksusi, mille nimi on püsinud muutumatuna Rooma vallutustest peale (roomlased nimetasid seda piirkonda Gallaecia) ja millel on olnud kaheksa sajandi jooksul ligikaudu samad piirid. Selle piirkonna halduspiir langeb kokku geograafiliste piiridega, mis nii põhjas ja lõunas kui läänes ja idas on hoidnud ala naaberpiirkondadest eraldi, selle asjaoluga saab seletada ka piirkonna algse keele säilimist.

See geograafiline eripära mõjutab ka Galicia kliimat. Jõesuudmed ja jõeorud, mille kaudu jõuavad sisemaale ookeani mõjud suunaga edelast kirdesse (sellist fenomeni ei esine kusagil mujal Hispaania rannikul), ning mäeahelikud, mis piiravad erinevate õhufrontide läbipääsu, loovad selles piirkonnas erilised tingimused temperatuuri ja sademete osas.

Ka pinnavormide, kivimite ja mullastiku osas on suurem osa Galicia territooriumist muudest tavapärase mesindusega tegelevatest Vahemerepiirkondadest erinev. Piirkonnas valdavalt esinevad happelised mullad määravad ära ka kohaliku taimestiku ja sellest tulenevalt õienektari ja mee omadused.

Seetõttu on tegemist ülejäänud Ibeeria poolsaarest selgelt erineva loodusliku alaga. See erinevus tuleneb geomorfoloogilistest, klimaatilistest, bioloogilistest ja mullastikutingimustest ning selle alusel seal välja kujunenud nendele looduslikele tingimustele vastav taimestik.

Galicia alad on üpris sarnased kõiges, mis hõlmab meetootmiseks vajalikku nektarit andvaid taimi. Kõige suuremad erinevused Galicia meetootmises tulenevad peamiste meetaimede esinemisrohkusest. Enamik Galicia meesortidest saadakse viie peamise liigi õitest: Castanea sativa, Rubus, t. Cytisus, Erica ja Eucalyptus. Nii on rannikualadel kõige tavalisem eukalüptide rohkus. Sisemaal asuvatel meetootmisaladel määravad meetootmise kolm taimeliiki: Castanea Sativa, Erica ja Rubus.

Galicia geograafiline asend ja selle omapära võimaldavad toota ainult talle iseloomulike omadustega mett, mis erineb teistes piirkondades toodetud meesortidest.

Üks kõige kasulikum analüüsimeetodeid mee geograafilise eripära kindlaksmääramisel on õietolmuanalüüs. Selle analüüsi alusel võib väita, et Galicia meele iseloomulikud omadused võrreldes muud päritolu meega põhinevad

— tüüpilistel ja erakordsetel õietolmukombinatsioonidel, mis eristavad neid meesorte ja neist valmistatud tooteid teiste piirkondade toodetest; nimetatud kombinatsioonid on esitatud I lisas,

— Labiaceae perekonna taimede ning Lavandula, Rosmarinus'e, Thymus'e, Mentha jne õietolm puudub või on esindatud vähesel määral (alla 1 %),

— Helianthus annuus'e, Citrus'e või Olea europaea õietolm puudub või on esindatud vähesel määral (alla 0,1 %),

— Cistus ladanifer'i õietolm puudub või on esindatud vähesel määral (alla 1 %),

— Hedysarum coronarium, Hypecoum procumbens y Diplotaxis erucoides puuduvad.

Kokkuvõtteks on Galicia meel mitmeid eriomadusi, mida võib põhjendada loodusliku keskkonnaga. Nende eripärade osas on võimalus leida täpsustusi spetsifikaadi vastavates artiklites ja selle lisades.

4.7. Kontrolliasutus

Nimi : Consejo regulador de la Indicación Geográfica Protegida «Miel de Galicia» Aadress : Pazo de Quián s/n, Sergude. 15881-Boqueixón. A Coruña. Telefon : 981. 511913 Faks : 981. 511913 E-post : info@mieldegalicia.org

Kontrolliasutus vastab Euroopa standardis EN 45011 sätestatud nõuetele vastavalt määruse (EMÜ) nr 510/2006 artiklile 11.

4.8. Märgistus Kaitstud geograafilise tähise „Miel de Galicia” alusel registreeritud mesi peab turustamisel sertifitseerimisjärgselt kandma etiketti, mis vastab pakendajale ja mida kasutatakse ainult registreeritud mee puhul, ning tähtnumbrilise koodiga (järjestikku nummerdatud) erimärgistust, mis on kooskõlastatud, autoriseeritud ja väljastatud kontrolliasutuse poolt ja varustatud geograafilise tähise logoga. Etiketile ja erimärgistusele on kohustuslik märkida kaitstud geograafiline tähis „Miel de Galicia” või „Mel de Galicia”.